สืบเนื่องจากมีเลี้ยงส่งน้องฝึกงาน เลยแวะมาที่ร้านฮั่วเซ่งฮง ซอยสุขุมวิท 101 ครับ ปกติผมเคยทานแต่ตรงเยาวราช

สามารถมาลงรถไฟฟ้าสถานีปุณณวิถี แล้วเดินมาอีกไม่ไกล ร้านอยู่หน้าถนนใหญ่ มีที่จอดรถพอสมควร ข้างในใหญ่โต๊ะ จัดโต๊ะแบบโต๊ะกลมสไตล์โต๊ะจีนเป็นส่วนใหญ่

พนักงานบริการดีและรวดเร็ว พร้อมจดออร์เดอร์ และเสิร์ฟน้ำจิ้ม 4 อย่าง น้ำจิ้มซีฟู้ด จิ๊กโฉ่ว บ๊วยเจี่ย และน้ำปลาพริก เมนูมีก็หลากหลายมาก มีรวมเป็นเซตด้วย 

เมนูแรก สั่งติ่มซำที่เสิร์ฟเร็วมาก่อน มีฮะเก๋ากุ้ง ฮะเก๋าหมู ก๋วยเตี๋ยวหลอด และปอเปี๊ยะทอด ติ่มซำผมเฉย ๆ แป้งไม่ค่อยอร่อย ปอเปี๊ยะกรอบดี ข้างในเป็นวุ้นเส้นผัดกับผัก หมูสับ รสชาติใช้ได้ ก๋วยเตี๋ยวหลอดไม่ได้กินครับ

 ออร์เดิร์ฟร้อน มีหอยจ้อ ยำผักดอง แฮมผัดผัก กระเพาะปลาผัดแห้ง ตือโต้วผัด อันนี้กินไปได้สักพัก เจอเส้นผมในกระเพาะปลา เลยให้เขาไปเปลี่ยนมา ปรากฎทำให้ใหม่ทั้งหมดเลย ตัวตือโต้ว หรือกระเพาะหมูผัดอร่อยดี ผัดออกแนวผัดเปรี้ยวหวาน ครบรส กระเพาะปลาผัดแห้ง อันนี้อร่อย ไปร้านที่เยาวราชทีไรต้องสั่ง หอยจ้อเนื้อแน่นดี นอกนั้นก็โอเคครับ

หมี่ผัดกระเฉดกุ้งสด เป็นเมนูที่ผมไม่ชอบที่สุดในวันนี้เลยครับ หนักเค็ม ไม่ค่อยถึงรสถึงชาติ ใส่เห็กหอมมาแล้วไม่เข้ากันเลยครับ ดีที่กุ้งตัวโตและกระเฉดกรอบอร่อย

กุ้งอบวุ้นเส้น กุ้งตัวใหญ่อีกเช่นเคย และให้มาเยอะด้วย กินจนหมดหม้อ กุ้งยังไม่หมด วุ้นเส้นก็ให้มาเยอะพอสมควร มีกลิ่นของขิง และหอม ทั้งหอมแดง และต้นหอม แต่ไม่ค่อยได้กลิ่นพริกไทย ถ้ากลิ่นพริกไทยหอมกว่านี้จะแจ่มมาก

ต้นอ่อนทานตะวันผัดหมูสับเต้าหู้ อันนี้ผัดน้ำมันหอย ดูง่าย ๆ แต่อร่อยครับ ไม่เลี่ยนไม่มันเกินไป ทานกับข้าวร้อน ๆ เข้ากั๊นเข้ากัน

ต้มยำกุ้ง อันนี้มาเป็นหม้อ แต่พนักงานตักแบ่งให้เลยครับ มี 7 คน แต่แจ๊กพอตคนหนึ่งไม่ได้กินกุ้ง เพราะมี 6 ตัว แต่กุ้งจากจานอื่นก็เยอะแล้วครับ รสชาติออกเปรี้ยว เค็ม หวาน จัดในระดับหนึ่ง แต่ไม่ค่อยเผ็ด

ข้าวผัดปู อันนี้ผัดมาหอม ๆ ได้กลิ่นกระทะเล็กน้อย ข้าวผัดมาได้แห้งและร่วนกำลังดี

เนื้อปูก้อนผัดผงกะหรี่ อันนี้กลิ่นกะหรี่ค่อนข้างชัด เนื้อปูมาแบบไม่มีกั๊ก สด หวาน ชิ้นใหญ่ ส่วนผักที่ผัดมาด้วย อย่างพริกหวาน หั่นมาชิ้นใหญ่ไปหน่อย แต่สกกรอบกำลังดีไม่สลดเกินไป

ปิดท้ายของหวานด้วยสาคูแคนตาลูป เสิร์ฟมาในถ้วยแก้วทรงสูง เยอะมาก ตัวนมไม่หวานจนเกินไป สาคูให้มาเยอะมาก แต่แคนตาลูปกลับให้มาน้อย น่าจะเพิ่มแคนตาลูปและลดสาคูครับ

เครื่องดื่มผมสั่าชาอู่หลงร้อน กะเอาไว้ตัดเลี่ยน แต่เอาจริงอาหารก็ไม่ได้เลี่ยนมากครับ ใช้ได้อยู่ 

ค่าอาหารประมาณ 3,000 บาทครับ ถ้าหารเฉลี่ยก็ประมาณคนละ 400 นิด ๆ ถือว่าคุ้มค่ากับปริมาณที่ได้มา เพราะกุ้งแต่ละเมนูเหลือจนผมต้องเหมา คุณภาพอาการและบริการก็ดีครับ 

